**Go\_A** er eit ukrainsk folk-elektronikaband som består av vokalisten Kateryna Pavlenko, multiinstrumentalisten Taras Sjevtsjenko, gitaristen Ivan Hryhorjak og Ihor Didentjuk på blåseinstrument. I februar 2020 vann Go\_A den ukrainske songtevlinga *Vidbir* med songen «Solovej». Med sigeren skulle Go\_A ha representert Ukraina i Eurovision Song Contest 2020 i Rotterdam i Nederland, men på grunn av koronavirusutbrotet i 2020 vart tevlinga avlyst. I staden vedtok kringkastaren UA:PBC at Go\_A skal representere Ukraina i Eurovision Song Contest 2021 med songen «Sjum».

Bakgrunn
--------

Go\_A vart skipa i slutten av 2012. Namnet Go\_A spelar på det å gå attende til røtene eller start: «go» i tydinga *å gå*, medan A er den fyrste bokstaven i alfabetet. 

Go\_A kombinerer folkemusikk med moderne musikksjangrar, som dance og elektronika, ein kombinasjon som har vorte populær i Ukraina. Bandet har opptredd i ei rekkje musikkfestivalar rundt om i landet, og bandet fekk ei hit med låten «Vesnjanka» som låg på den slovakiske hitlista for dance-låtar i seks veker. I 2016 gav bandet ut debutplata #*Idinazvuk*.

Gruppa var relativt ukjend i Ukraina fram til 2020, då Go\_A vann den ukrainske songtevlinga *Vidbir* i regi av tv-kanalane STB og UA:PBC. Gruppa deltok med songen «Solovej» (*nattergal*) og vann både jury- og telefonavrøystina. Med sigeren skulle Go\_A representert Ukraina i Eurovision Song Contest i Rotterdam i mai 2020. På grunn av koronaviruspandemien såg EBU seg nøydd til å avlyse Eurovision Song Contest for å hindre spreiing av koronaviruset SARS-CoV-2 og den medfølgjande sjukdomen covid-19. Go\_A skulle i staden deltake i Eurovision Song Contest 2021, men med ein annan song. I februar 2021 vart det kunngjort at gruppa skulle delta med songen «Sjum» ('støy').

Besetning
---------

* Kateryna Pavlenko – vokal
* Taras Sjevtsjenko – diverse instrument
* Ivan Hryhorjak – gitar
* Ihor Didentsjuk – det ukrainske fløyteinstrumentet sopilka og andre blåseinstrument

Diskografi
----------

### Album

| Tittel | Detaljar |
| --- | --- |
| *#Idinazvuk* | * Utgjeve: 7. desember 2016
* Format: Digital nedlastning
* Merke: Moon Records
 |

### Singlar

| Tittel | År | Album |
| --- | --- | --- |
| «Sjtsjedryj vetsjir» | 2017 | Ikkje frå album |
| «Rano-ranenko» | 2019 |
| «Solovej» | 2020 |
| «Sjum» | 2021 |

Referansar
----------

1. ↑  Herbert, Emily (18. mars 2020). «Ukraine: Go\_A Will Represent Ukraine at Eurovision 2021» (på engelsk). Henta 20. mars 2020.
2. 1 2 3  «Go\_A will represent Ukraine in Rotterdam». eurovision.tv. 22. februar 2020. Henta 24. februar 2020.
3. ↑  «Go\_A – Ukraina – Rotterdam 2020». eurovision.tv. Henta 24. februar 2020.
4. ↑  «Ukraine selects Go\_A for Eurovision 2020 | KyivPost - Ukraine's Global Voice». 23. februar 2020. Henta 24. februar 2020.
5. ↑  «Go\_A presents ‘Nightingale’ song for Eurovision 2020 Ukraine’s National Selection» (på engelsk). Arkivert frå originalen 24. februar 2020. Henta 24. februar 2020.
6. ↑  Svendsen, Maiken (18. mars 2020). «Eurovision Song Contest avlyst» (på norsk bokmål). Henta 20. mars 2020.
7. ↑  «Go-A to represent Ukraine at Eurovision 2021» (på engelsk). Henta 20. mars 2020.
8. ↑  «Ukraine's Go\_A will sing "SHUM" at Eurovision 2021» (på engelsk). 4. februar 2021. Henta 6. februar 2021.

* *Denne artikkelen bygger på «Go\_A» frå Wikipedia på bokmål, den 25. mars 2021.*


|  |  |
| --- | --- |
| Autoritetsdata | 
* ISNI
* MusicBrainz (artist)
* Discogs (artist)
* AllMusic (artist)

 |